Vrou dood ná aanranding | Netwerk24
Vrou dood ná aanranding
Deur Alzane Narrain 13 Februarie 2020 06:00
Enkele ure voor 'n vrou van Kuruman in die hospitaal dood is nadat sy na bewering ernstig aangerand is, is 'n man tydens besoektyd weens die aanranding op haar in hegtenis geneem.
Elizabeth Hoskin, buurvrou en familievriend, hou 'n troufoto van Hannes en Salomé Steenkamp vas.Foto: Alzane Narrain
Hannes Steenkamp (35), 'n algemene werker van Wrenchville, word deur 'n aanklag van moord in die gesig gestaar.
Hy het Maandag (10/02) in die landdroshof in Kuruman verskyn.
Volgens Elizabeth Hoskin (35), 'n buurvrou en familievriend, het 'n man die middag van 2 Februarie glo vir Salomé Steenkamp (35), 'n munisipale werker, in haar huis in Kanariestraat erg aangerand.
"Almal het hom gesmeek om op te hou. Ons het om hulp geskreeu."
Op Maandag 3 Februarie het Hoskin en ander bure Salomé besoek. "Salomé het by die voordeur gelê. Sy was pimpel en pers geslaan met toegeswelde oë. Sy het die heeltyd gesê sy kan nie opstaan en loop nie," sê Hoskin.
Hoskin sê Salomé het aan hulle vertel haar aanrander het haar herhaaldelik geskop en met die hand en vuis geslaan.
Hoskin sê hoewel daar gereeld soortgelyke voorvalle was, het Salomé geweier om die man by die polisie aan te kla.
"Sy wou nooit hê hy moes tronk toe gaan nie. Selfs wanneer bure die polisie ontbied het, het Salomé die polisiebeamptes weggewys."
Die middag van 5 Februarie is Salomé na die hospitaal gehaas nadat haar gesig skeefgetrek het en sy kort-kort haar bewussyn verloor het.
Volgens 'n familielid, wat anoniem wil bly, het dokters gesê weens die beserings wat sy tydens die aanranding opgedoen het, het sy ook 'n beroerte gehad.
Salomé se vermeende aanrander het Sondagoggend (09/02) by die hospitaal opgedaag en langs Salomé se hospitaalbed gesit.
Oomblikke later het polisiemanne die man op die perseel van die hospitaal in hegtenis geneem, sê die familielid.